Broj: 711-I-336-P-17/22-02-19

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Marine Tonković, pročelnice Jedinstvenog upravnog odjela Grada Vrbovsko, za davanjem očitovanja Povjerenstva,** na 155. sjednici održanoj dana 21. siječnja 2022.g. daje sljedeće

**OČITOVANJE**

**Sukladno odredbama ZSSI-a, ravnateljice ustanova Centar za pomoć u kući, Gradska knjižnica Ivana Gorana Kovačića i Dječji vrtić Bambi, nisu obveznice ZSSI-a, budući da se ne radi o zdravstvenim ustanovama kojima je osnivač Republika Hrvatska ili jedinica lokalne i područne (regionalne) samouprave kao niti o javnim ustanovama za upravljanje nacionalnim parkovima, parkovima prirode i/ili drugih zaštićenih dijelova prirode.**

 Obrazloženje

Zahtjev za očitovanjem Povjerenstva podnijela je Marina Tonković, pročelnica Jedinstvenog upravnog odjela Grada Vrbovsko. U Povjerenstvu zahtjev je zaprimljen 12. siječnja 2022. pod poslovnim brojem 711-U-368-P-17/22-01-4, povodom kojeg se vodi predmet broj P-17/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica postavlja upit je li Povjerenstvu potrebno dostavljati odluku o razrješenju dosadašnje direktorice Voda Vrbovsko d.o.o. Nikoline Mamule te ima li ista obveze po novom Zakonu, ako više nije direktorica trgovačkog društva Voda Vrbovsko d.o.o. Nadalje, podnositeljica postavlja upit mora li Komunalac d.o.o. poslati odluke o imenovanju članica uprave donesene prije stupanja na snagu ZSSI-a te jesu li obveznici ZSSI-a ravnateljice ustanova Centar za pomoć u kući, Gradska knjižnica Ivana Gorana Kovačića te Dječji vrtić Bambi.

Povjerenstvo ističe kako trgovačka društva nisu dužna dostavljati odluke o imenovanju i razrješenju članova uprave i direktora trgovačkih društava s većinskim udjelima jedinica lokalne i područne (regionalne) samouprave, osim ukoliko samo Povjerenstvo od istih ne zatraži dostavu navedenih odluka.

Međutim, Povjerenstvo ističe kako je istome potrebno dostaviti podatke o direktorima i članovima upravnih odbora trgovačkih društava s većinskim udjelima jedinica lokalne i područne (regionalne) samouprave, ako se radi o osobama koje su obnašale navedene dužnosti u trenutku stupanja na snagu ZSSI-a (25. prosinca 2021.g.) ili ih trenutno obnašaju.

Nadalje, Povjerenstvo ističe kako je člankom 3. ZSSI-a propisano tko se smatra obveznikom navedenog Zakona. U odnosu na ravnatelje ustanova Povjerenstvo ističe kako je podstavkom 61. i 65. istoga članka propisana kategorija ravnatelja ustanova na koju se primjenjuju odredbe ZSSI-a.

Stoga se imajući u vidu da navedene ustanove nisu zdravstvene ustanove kojima je osnivač Republika Hrvatska ili jedinica lokalne i područne (regionalne) samouprave, kao niti javne ustanove za upravljanje nacionalnim parkovima, parkovima prirode i/ili drugih zaštićenih dijelova prirode, ravnateljice istih ne smatraju obveznicima ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana